জেএমবি আমির মাওলানা সাইদুর রহমান গত ২৫ মে ঢাকার দনিয়া থেকে ডিবি পুলিশের হাতে ধরা পড়েন। পরে বিভিন্ন গোয়েন্দা সংস্থা তাকে জঙ্গি তৎপরতার বিষয়ে জিজ্ঞাসাবাদ করে।  জেএমবির বর্তমান অবস্থা, কর্মপন্থা, আদর্শ ও উদ্দেশ্য নিয়ে তিনি খোলামেলা জবানবন্দি দেন সিআইডির কাছে। জেএমবি প্রধান মাওলানা সাইদুর রহমানের দেওয়া জবানবন্দি নিম্নরূপ।  আমার নাম মাওলানা সাইদুর রহমান জাফর আইয়ুব। বয়স ৫১ বছর। আমি ১৪ আগস্ট ১৯৫৯ সালে হবিগঞ্জ জেলার বাহুবল থানার অন্তর্গত খোজারগাঁও গ্রামে পিত্রালয়ে জন্মগ্রহণ করি। ১৯৬৬ সালে হবিগঞ্জ জেলার মিরপুর হোছাইনিয়া মাদ্রাসায় প্রথম শ্রেণীতে ভর্তি হয়ে ১৯৭৩ সাল পর্যন্ত আলিয়া আওয়াল পর্যন্ত পড়াশোনা করি। ১৯৭৪ সালে মৌলভীবাজারের দারুল উলুম টাইটেল মাদ্রাসায় আলিয়া দুয়ম  থেকে আলী শশম পর্যন্ত পড়াশোনা করি। এরূপ ১৯৭৯ থেকে ১৯৮০ সাল পর্যন্ত তফসির ফেকাহ ও হাদিস বিষয়ে টাইটেল পাস করি। ১৯৭৭ সালে মৌলভীবাজারে পড়ার সময় ইসলামী ছাত্রশিবিরে যোগদান করি। ১৯৭৮ থেকে ১৯৮০ সাল পর্যন্ত মৌলভীবাজারে ছাত্রশিবিরের জেলা সভাপতির দায়িত্ব পালন করি। ১৯৮১ সালে জামায়াতে ইসলামীতে যোগদান করে। ১৯৮৩ সাল পর্যন্ত হবিগঞ্জ ও মৌলভীবাজার জেলার জামায়াতে ইসলামীর সাংগঠনিক জেলা সেক্রেটারির দায়িত্ব পালন করি। ১৯৮৪ সাল থেকে ১৯৯১ সাল পর্যন্ত কেন্দ্রীয় মজলিসে শূরা সদস্য ও হবিগঞ্জ জেলা আমিরের দায়িত্ব পালন করি। ১৯৯১ সালে  জামায়াতের রাজনীতি থেকে পদত্যাগ করি।  তিনি তার অতীত রাজনীতি ও জেএমবিতে যোগদান প্রসঙ্গে সিআইডিকে বলেন, ১৯৯০ থেকে ২০০৫ সাল পর্যন্ত হবিগঞ্জ ফোর্ট স্টেশন মসজিদের খতিব ছিলাম। পাশাপাশি ১৯৯২ থেকে ২০০৬ সাল পর্যন্ত পাথর ও কয়লার ব্যবসা করি। ২০০৩ থেকে ২০০৫ সাল পর্যন্ত হোমল্যান্ড লাইফ ইন্স্যুরেন্স কোম্পানির সিনিয়র ভাইস প্রেসিডেন্ট ছিলাম। ২০০৫ সালের সেপ্টেম্বরে হবিগঞ্জ থেকে আমার ছেলে এইচএম শামীম (২৫) জেএমবি সন্দেহে গ্রেফতার হয়। পরবর্তী সময়ে জামায়াতের স্থানীয় জেলা আমির অধ্যাপক আশরাফ ও সেক্রেটারি আলী আজম বিএনপির জেলা  সহসভাপতি আবদুল মোনাফ ও জেলা সেক্রেটারি জিকে গৌসদের পরামর্শে আত্মগোপন করে থাকি। কিছুদিন আমি আমার ৩ নং বোন সালেহা খাতুনের সুনামগঞ্জের ছাতকের বাসায় অবস্থান করি।  ছাত্রশিবিরের সঙ্গে সম্পৃক্ততা ও ব্যবসা-বাণিজ্য প্রসঙ্গে তিনি গোয়েন্দাদের জানান, ২০০৫ সালের তৎকালীন ছাত্রশিবিরের কেন্দ্রীয় বায়তুল মাল সম্পাদকের কথায় তার ছোট ভাই আজিজ (২৭), সাং-ডুমুরিয়া, খুলনাকে আমার কয়লা ও পাথরের ব্যবসাতে নিয়োজিত করি। ২০০৬ সালের ১৫ ফেব্রুয়ারি আজিজসহ সিলেটের হাকিমবাগে একটি বাসা ভাড়া নিই। এর ১৩ দিন পর ২৮ ফেব্রুয়ারি আজিজ রাতে বাসায় ফিরবে  না বলে চলে যায়। পরবর্তী সময়ে আজিজ শায়খ আবদুর রহমানের সঙ্গে রu200c্যাবের কাছে গ্রেফতার হয়। আজিজের কাছে আমার স্বাক্ষর করা ইসলামী ব্যাংক লালদিঘিরপাড়, সিলেট শাখার চেকবই ছিল, যার হিসাব নং এমএসএ ৬৭৮৯।  জেএমবির রাজনীতিতে আসা ও দলের হালধরা প্রসঙ্গে তিনি গোয়েন্দাদের বলেন, ২০০৬ সালের নভেম্বর মাসে ঢাকার মা-া এলাকায় থাকাকালীন হবিগঞ্জের লাখাই দারুল উলুম মাদ্রাসার শিক্ষক মাওলানা ফারুক মোবাইলে আমার সঙ্গে যোগাযোগ করে ঢাকার বাংলামোটর এলাকায় আমার সঙ্গে সাক্ষাৎ করে। এ সময় ফারুকের সঙ্গে আরো ২ জন ছিল। তারা হলো ১. তাসনিম  ওরফে নাহিদ (বর্তমানে টাঙ্গাইল জেলহাজতে), ২. সিদ্দিক ওরফে মোস্তাফিজ (বাড়ি গাজীপুর)। কোরআন ও হাদিসের আলোকে ফারুক আমাকে দিকনির্দেশনার ব্যাপারে মূল্যবান বক্তব্য দেওয়ার জন্য অনুরোধ করে। ফারুকের ব্যবহারে অনুপ্রাণিত হয়ে ২০০৬ সালের ডিসেম্বর মাসের শেষ দিকে গাজীপুর জেলার সখীপুর বাজার থেকে উত্তরে অবস্থিত একটি টিনশেড বাসায় সংগঠনের দাওয়াতি আলোচনা হয়। ওই আলোচনায় সোহেল মাহফুজ, রাসেল, তাসনিম, সিদ্দিক ওরফে মোস্তাফিজ ও ফারুক উপস্থিত ছিল। এ সময়ে আমি ফারুকের অনুপ্রেরণায় জেএমবিতে যোগদান করি। ২০০৭ সালের মে-জুন মাসে টাঙ্গাইলের  করটিয়ায় একটি টিনশেড বাসায় ফারুকের নেতৃত্বে তাসনিম ওরফে নাহিদ, সিদ্দিক ওরফে মোস্তাফিজ, রাসেল মাহফুজ, মারুফ ওরফে আবীরদের উপস্থিতিতে এক বৈঠকে আমাকে জেএমবির আমির মনোনীত করা হয়। ঢাকায় জামাতুল মুসলেমিন নামক একটি সংগঠন আছে, ওই সংগঠনের যোগাযোগের জন্য জেএমবির শূরা সদস্য শাহেদ ওরফে ওসমান আমাকে কালো প্রাইভেট গাড়িতে করে ধানমন্ডির একটি বাড়িতে নিয়ে আসে। সেখানে জামাতুল মুসলেমিনের সদস্য আহম্মদ সাইফ ও রফিকের সঙ্গে আলোচনায় তারা জেএমবির সঙ্গে একাত্মতা ঘোষণা করে। শাহেদ ওরফে ওসমান (সাং-কুমিল্লা, মদিনায় শিক্ষারত) আইটি বিষয়ে বিশেষ  অভিজ্ঞ। তালহা জেএমবির একজন সক্রিয় সদস্য বলে জানতে পারি। তালহার বাবা বিডিআর/পুলিশের চাকরি করে বলে জানতে পারি।  জেএমবির আইটি বিশেষজ্ঞ বুয়েটের ছাত্র এমরানুল হক ওরফে রাজীব ওরফে আবু তোবার সঙ্গে তালহার পরিচয় ছিল। সায়েফ জামাতুল মুসলেমিন দলের পক্ষ হয়ে এবং শাহেদ ওরফে ওসমান জেএমবির পক্ষ হয়ে উভয় দলের সঙ্গে যোগাযোগ রাখত। এজাজ জামাতুল মুসলেমিনের সদস্য। সে বর্তমানে বিদেশে আছে। মূলত সায়েফের (বাড়ি কুমিল্লা, আগে চট্টগ্রাম বিভাগের জেএমবির দায়িত্বশীল, বর্তমানে সৌদি আরবের মদিনাতে শিক্ষারত) মাধ্যমে জামাতুল মুসলেমিনের  যোগাযোগ হতো।  জামাতুল মুসলেমিন নামক সংগঠনের সঙ্গে সম্পৃক্ততা ও অর্থায়ন প্রসঙ্গে মাওলানা সাইদুর রহমান বলেন, পরবর্তী সময়ে তালহার মাধ্যমে জামাতুল মুসলেমিনের সঙ্গে যোগাযোগ হয়। জেএমবির সাংগঠনিক কাজে শিবলুর সঙ্গে তালহা যোগাযোগ রক্ষা করত। এ সময় তারা জানায়, ঢাকা জেলার দায়িত্বে ছিল তাসনিম ওরফে নাহিদ, রাজশাহী জেলার জোবায়ের, খুলনা জেলার দায়িত্বে ছিল মাহফুজ, ময়মনসিংহ জেলার ফারুক, চট্টগ্রাম জেলার তাসনিম ওরফে নাহিদ। ২০০৭ সালের মাঝামাঝি সময়ে শূরা সদস্যদের নিয়ে আর একবার বৈঠক করি। তারা জানায়, সারাদেশে ৩০-৩৫টি জেলায় জেএমবির  জেলা প্রতিনিধি নিয়োগ করা হয়েছে। এ সময় তারা সারাদেশ থেকে ৩ লাখ টাকা চাঁদা উত্তোলন করে। ওই টাকা থেকে অসহায় জনসাধারণের পুনর্বাসন কাজে এবং ১ লাখ টাকা সাংগঠনিক কাজে ব্যয় করা হয়।  বিবাহ, কর্মজীবন জঙ্গিনেতা হিসাবে কীভাবে উপভোগ করেছেন সে প্রসঙ্গে তিনি বলেন, ২০০৮ সালের ১৬ মে ঢাকায় নূরুন্নাহার ওরফে হিমুর সঙ্গে আমার বিবাহ হয় (যার বাড়ি দিনাজপুর জেলার নবাবগঞ্জ থানায়), রাসেল ওরফে জোবায়ের (রাজশাহী বিভাগের দায়িত্বশীল) বিবাহে সহযোগিতা করে। নূরুন্নাহার হিমুরা দুই ভাই ও ছয় বোন। ভাইদের মধ্যে ১. মোসতাকিম বিল্লাহ (খুন  হয়েছে) ও ২. মোতাসেম বিল্লাহ ওরফে রুবেল। আমার ছোট শ্যালিকা বদরুন্নাহার ওরফে লিমুর জামাই হচ্ছে ভাগনে শহিদ। তারা দুজনই জেএমবির সঙ্গে জড়িত। শূরা সদস্য জাহেদ ওরফে ওসমান ২০০৮ সালে জামাতুল মুসলেমিনের পক্ষে জাকাত কালেকশন করে ৪ লাখ টাকা খিলগাঁও ভাড়া বাসায় আমার কাছে পাঠায়। জামাতুল মুসলেমিন সংগঠনটি (আরসিইউডি) ঢাকার ধানমন্ডিতে অবস্থিত। আরসিইউডি সংগঠনটি জেএমবিকে সাংগঠনিক কাজে অর্থায়ন করে থাকে।  জেএমবির জঙ্গি নেতারা কোথায়, কীভাবে দায়িত্ব পালন করছে সেই প্রসঙ্গে জেএমবি নেতা বলেন, ২০০৭ থেকে অদ্যাবধি জেএমবির বিভাগীয়  দায়িত্বশীলদের নামের তালিকা : ঢাকা বিভাগÑ ১. তাসনিম ওরফে নাহিদ বয়স ২৬ (গ্রেফতার) ২০০৭ সাল পর্যন্ত। ২. আরিফ ওরফে মারুফ (গ্রেফতার) ২০০৮ সাল পর্যন্ত।  চট্টগ্রাম বিভাগ : ১. তাসনিম ওরফে নাহিদ বয়স ২৬, (গ্রেফতার) ২০০৭ সাল পর্যন্ত। ২. শাহেদ ওরফে ওসমান ২০০৮ থেকে জুন ২০০৯ সাল পর্যন্ত। ৩. গিয়াস ওরফে হাবিব (গ্রেফতার) অক্টোবর ২০০৯ সাল পর্যন্ত। ৪. আনোয়ার হোসেন অক্টোবর ২০০৯ থেকে অদ্যাবধি দায়িত্ব পালন করছে।  রাজশাহী বিভাগ : ১. রাসেল ওরফে জুবায়ের (গ্রেফতার) ২০০৭ থেকে ২০০৮ সাল পর্যন্ত।  ২. নাজমুল ওরফে ভাগ্নে শহিদ  নভেম্বর ২০০৮ সাল থেকে অদ্যাবধি দায়িত্বরত।  খুলনা বিভাগ : ১. সোহেল ওরফে মাহফুজ ২০০৭ সাল পর্যন্ত (বর্তমানে ভারতে জেএমবির দায়িত্বরত)। ২. শফিক (গ্রেফতার) সেপ্টেম্বর ২০০৮ সাল পর্যন্ত। ৩. মেহেদী হাসান ওরফে আবীর (গ্রেফতার) অক্টোবর ২০০৮ থেকে ২০০৯ সাল পর্যন্ত। ৪. শাহীন অক্টোবর ২০০৯ থেকে অদ্যাবধি দায়িত্বরত।  ময়মনসিংহ বিভাগ : ১. আনোয়ার হোসেন ফারুক (গ্রেফতার) ২০০৭ সাল পর্যন্ত। ২. জহিরুল ইসলাম ওরফে জাহিদ ওরফে বাদল (গ্রেফতার) ২০০৮ থেকে অক্টোবর ২০০৯ সাল পর্যন্ত। ৩. মোঃ আবদুল মালেক ওরফে মুসা ওরফে সজিব (গ্রেফতার)  নভেম্বর ২০০৯ থেকে ২০১০ সাল পর্যন্ত।  বরিশাল বিভাগ : ১. মেহেদী হাসান ওরফে আবীর (গ্রেফতার) ২০০৭ সাল পর্যন্ত। ২. আবুল কাশেম ২০০৮ সাল থেকে অদ্যাবধি দায়িত্ব পালন করছে।  সামরিক বিভাগে কারা কাজ করছে, কীভাবে করছে, তাদের বেতনভাতা প্রসঙ্গে সাইদুর রহমান বলেন, সামরিক বিভাগে যারা আছে তারা গ্রেফতার হওয়ার সম্ভাবনা দেখা দিলে নিজেরাই আত্মহত্যা করবে এবং যারা গ্রেফতার করতে আসবে তাদের প্রতি বোমা নিক্ষেপ করবে। বোমারু মিজানের সময় সারাদেশে ৩ হাজারের মতো বোমা তৈরির সরঞ্জাম ছিল। প্রায় এক হাজারের মতো বোমা তৈরি ছিল। ৬শ-৭শ  বোমা বিভিন্ন বাহিনী কর্তৃক উদ্ধার হয়েছে। আগে বোমা তৈরি করতে পারত ৫০ জন। বর্তমানে সামরিক শাখায় ২৫ জন প্রতিনিয়ত বোমা তৈরি করছে। ছোট কার্টনে করে বিভিন্ন জায়গায় বোমা বহন করা হয়। আমরা বিভিন্ন জায়গায় হঠাৎ প্রোগ্রাম করে চলে যেতাম। কোনো প্রকার নিরাপত্তাকর্মী সঙ্গে থাকত না।  দাওয়াতি সদস্য প্রসঙ্গে তিনি বলেন, সারাদেশে দাওয়াতি সদস্য সংখ্যা ২৫০ জন। সবাই এহসার সদস্য। বিভিন্ন এলাকায় কোরআন-হাদিসের আলোকে বক্তব্য রেখে দাওয়াত দেওয়া হয়। ১. সিদ্দিক ওরফে মোস্তাফিজ ওরফে সিয়াম (গাজীপুর), ২. অধ্যাপক আবদুর রশিদ (সাতক্ষীরা),  ৩. মাওলানা নোমান (বরিশাল), ৪. মাওলানা মজিবুর রহমান (দিনাজপুর মাদ্রাসার শিক্ষক) ও ৫. মাওলানা আবুল কাশেম (কুড়িগ্রাম) দাওয়াতি কার্যক্রম পরিচালনা করত। দাওয়াতি কার্যক্রম দুই পদ্ধতিতে পরিচালনা করা হতো, ১. ব্যক্তিগত টার্গেট, ২. সাধারণ দাওয়াত। সামরিক বিভাগের জন্য শিবলু প্রতিমাসে ১ লাখ টাকা করে নিত। এই টাকা থেকে ৭০ হাজার টাকার বিভিন্ন ধরনের সরঞ্জামাদি ক্রয় করত। অক্টোবর-নভেম্বর ২০০৮ সালে সেলিম ৪ লাখ টাকা ও ৩টি পিস্তল নিয়ে পালিয়ে যায়। ২০০৯ সালে অস্ত্রসহ সেলিম গ্রেফতার হয়। নাজমুল ওরফে ভাগনে শহিদ এবং শিবলুর  (গ্রেফতারকৃত) ৫-৬টি ছোট অস্ত্র (পিস্তল/রিভলবার) আছে, যা বিভিন্ন বাসায় খোলা জোড়া করে প্রশিক্ষণ দিয়ে থাকে। বর্তমানে ঢাকা ও রাজশাহীর গোদাগাড়ীতে এই প্রশিক্ষণ দেওয়া হয়।  অর্থশালা প্রসঙ্গে বলেন, অর্থশালার মূল দায়িত্বে ছিল ফারুক। বর্তমানে আমি কেন্দ্রীয় অর্থ শাখার দায়িত্ব পালন করে আসছিলাম। প্রতিটি বিভাগে একজন বিভাগীয় প্রধান, প্রতিটি জেলায় একজন জেলাপ্রধান, প্রতিটি থানায় থানাপ্রধান ও প্রতিটি ইউনিটে একজন ইউনিটপ্রধান আছে। তারা সবাই এহসার সদস্য। প্রতিমাসে ইউনিট প্রধানের কাছে তারা যে চাঁদা আদায় করে তা জমা হয়। ইউনিটে খরচের পর  তা থানায় পাঠিয়ে দেওয়া হয়। থানায় যে টাকা আদায় হয় তা খরচের পর জেলায় ও জেলা থেকে আদায় করা অর্থ বিভাগীয় পর্যায়ে পৌঁছে দেওয়া হয়। বিভাগীয় প্রধানরা অতিরিক্ত টাকা আমার কাছে জমা দিত। আমি এই টাকার হিসাব ৪ জন শূরা সদস্যের কাছে দিতাম।  আমাদের ইউনিটগুলোতে সর্বোচ্চ আয় ১২ হাজার টাকা, থানাগুলোর আয় ৫০ হাজার টাকা, জেলাতে ২ লাখ, বিভাগে ৭ লাখ এবং আমার কাছে প্রতিমাসে জমা হতো ১৫ থেকে ২০ লাখ টাকা। প্রতিমাসে শূরা সদস্যদের মধ্যে ৩ থেকে ৫ লাখ টাকা ভাগ করে দেওয়া হয়। ভারতীয় জাল টাকা ব্যবসায়ী মামুন প্রতিমাসে ৫০ হাজার টাকা  চাঁদা দিত। সে গ্রেফতার হলে পাকিস্তানি সালমান ভাই অর্থ দিয়ে সহায়তা করেন। এ ছাড়া যুক্তরাজ্যের হুন্ডি ব্যবসায়ী আহম্মদ হোসেনের মাধ্যমে ২০০৮ ও ২০০৯ সালে ১৮ হাজার পাউন্ড ও ১৫ হাজার ইউএস ডলার সহায়তা পায়। প্রতি রমজান মাসে ৫০-৬০ লাখ টাকার অর্থ সহায়তা আসে। জাকাত ও উশর হিসাবে শুধু উত্তরবঙ্গ থেকে ১০ লাখ টাকা পাওয়া যায়। আরসিইউডি (এনজিও) থেকে শায়খ আবদুর রহমান সহায়তা পেতেন। আমরা কিছু পেয়েছি। অস্ট্রেলিয়া, সৌদি আরব, কুয়েত, ইংল্যান্ড, ইতালি, কানাডা, মালয়েশিয়াসহ মধ্যপ্রাচ্যের দেশে আমাদের কর্মী-সমর্থক রয়েছে। তাদের কাছ থেকে  প্রতিমাসে ৫-৬ লাখ টাকার অনুদান পাওয়া যায়।  সংগঠন পরিচালনায় এই অর্থ ব্যয় করা হয়। যেসব নেতা গ্রেফতার হয়েছেন তাদের পরিবারের সদস্যদের জন্য ৮শ টাকা ও শিশুদের জন্য ৪শ টাকা ভাতা দেওয়া হয়। সারাদেশে ১শ পরিবারকে এ ধরনের সহায়তা দেওয়া হয়। এ বাবদ প্রতিমাসে ৩ লাখ টাকা খরচ হয়। এই ১শ পরিবারের বাসাভাড়া বাবদ প্রতিমাসে ৫ হাজার টাকা করে দেওয়া হয়। এই বাবদ প্রতিমাসে বরাদ্দ ছিল ২ লাখ ৫০ হাজার টাকা। সংগঠনের কর্মীদের যাতায়াত বাবদ প্রতিমাসে খরচ হয় ৫০ হাজার টাকা। জেলে আটক নেতাদের মামলা বাবদ প্রতিমাসে ২০-২২ লাখ টাকা খরচ হয়ে থাকে।  ইউনিটের দায়িত্বে থাকা এহসার সদস্য প্রতিমাসে খরচ বাবদ পায় ২ হাজার টাকা। থানার দায়িত্বে থাকা এহসার সদস্য ৫ হাজার টাকা। জেলার দায়িত্বে থাকা এহসার সদস্যদের ৮ হাজার টাকা দেওয়া হতো। বিভাগীয় প্রধান প্রতিমাসে বরাদ্দ পান ২১ হাজার টাকা।  জেএমবির বর্তমান কর্মপদ্ধতি ও উদ্দেশ্য সম্পর্কে তিনি বলেন, ২০০৮ সালে আধ্যাত্মিক গুরু মাওলানা মজিবুর রহমান (বশিরহাট, মুর্শিদাবাদ, ভারত) চিঠির মাধ্যমে আমাকে সতর্ক করে দেন। তিনি বলেন, আমি যেন শায়খ আবদুর রহমানের মতো সামরিক শক্তি প্রয়োগ করে ভুল না করি। তিনি সামরিক শক্তি প্রয়োগের বদলে  সংগঠন শক্তিশালী করার পরামর্শ দেন। যে কারণে আমি সামরিক শক্তি প্রয়োগের চিন্তাভাবনা বাদ দিয়ে সংগঠন শক্তিশালী করার কাজে মনোনিবেশ করি। সামরিক চিন্তাভাবনা থেকে সংগঠন সরিয়ে আনার বিষয়ে ভাগনে শহীদ ওরফে নাজমুল এবং শিবলু মাঝে মধ্যে আমার কথার অবাধ্য হয়েছে। বর্তমানে ভারতের নদীয়া, মালদহ ও মুর্শিদাবাদ এবং বাংলাদেশের চাঁপাইনবাবগঞ্জ, দিনাজপুর, ঠাকুরগাঁও, পঞ্চগড়, জয়পুরহাট, সাতক্ষীরা, বাগেরহাট, রংপুর, নীলফামারী, নওগাঁ, নাটোর, রাজশাহী, রাজবাড়ী, কুষ্টিয়া, বরগুনা ও লালমনিরহাট জেলায় জেএমবির কার্যক্রম বেশি পরিচালিত হয়।  বিদেশি  জঙ্গি তৎপরতা বিষয়ে তিনি বলেন, বিদেশি জঙ্গিদের সঙ্গে জেএমবির কোনো সম্পর্ক নেই। দেশে হিযবুত তাহ্রীর ও হরকাতুল জিহাদের সঙ্গে আমাদের সম্পর্ক আছে, হিযবুত তাহ্রীর জামাতের সঙ্গে সম্পর্ক রেখে চলে। সংগঠনটির প্রধান মহিউদ্দিন আহামেদ ঢাকা বিশ্ববিদ্যালয়ে অধ্যয়নকালে ছাত্রশিবিরের সঙ্গে সম্পৃক্ত ছিলেন। এ কারণে জামায়াতের অনেক নেতার সঙ্গে তার সম্পর্ক রয়েছে। ২০০৯ সালের শেষের দিকে জেলে জেএমবি, হুজি, হিযবুত একসঙ্গে কাজ করার ইচ্ছায় বৈঠক অনুষ্ঠিত হয়। ওই বৈঠকে হুজির পক্ষে মুফতি হান্নান, হিযবুতের পক্ষে মহিউদ্দিন এবং জেএমবির পক্ষে  আমার প্রতিনিধি আলোচনা করে। সেখানে সিদ্ধান্ত হয় বাংলাদেশে ইসলামী শাসন ব্যবস্থা যে কোনো মূল্যে কায়েম করতে হবে। ওই আলোচনায় সিদ্ধান্ত হয় এই প্রক্রিয়ায় আমি আমির এবং মুফতি হান্নান ও মহিউদ্দিন আহমদ সহকারী আমির হবেন। ২ জন করে শূরা সদস্য প্রত্যেক দলে কমিটি গঠন করার প্রস্তাব দেয়। ২০০৯ সালের অক্টোবর থেকে ২০১০ সালের ফেব্রুয়ারি পর্যন্ত এই আলাপ চলে। এতে জেএমবির সব শূরা সদস্যের সম্মতি পাওয়া যায়। এই প্রক্রিয়ায় ধীরে ধীরে সব জঙ্গি সংগঠন জেলে ঐকমত্য পোষণ করে। ভবিষ্যতে সব জঙ্গি সংগঠনকে এক প্লাটফরমে আনার সম্ভাবনা রয়েছে। জঙ্গি  সংগঠনগুলোর মধ্যে জেএমবির পরে হুজির তৎপরতা বেশি। কওমি মাদ্রাসার হুজি সদস্যরা বেশি তৎপর। হুজি নেতারা প্রায় সবাই আফগানিস্তান ফেরত। হবিগঞ্জের বাহুবল, বানিয়াচং, নবীগঞ্জ, সিলেট, সুনামগঞ্জ, মৌলভীবাজার, ব্রাহ্মণবাড়িয়ায় তারা বেশি তৎপর রয়েছে।  সামরিক শাখা ও অধ্যয়ন প্রসঙ্গে তিনি বলেন, বাংলাদেশ জামায়াতে ইসলামীর সামরিক শাখা আছে। তাদের সামরিক শাখার সদস্যদের অর্থ জোগান দিয়ে থাকে ইসলামী ব্যাংক ফাউন্ডেশন, নয়াদিগন্ত পত্রিকা, দিগন্ত টেলিভিশন ও ইসলামী ব্যাংক হাসপাতাল। তাদের ছোট জেলায় ২৫ জন, বড় জেলায় ১শ এবং বিভাগীয় শহরে  ৫শ সামরিক সদস্য রয়েছে। এ সদস্যদের ১৯৯২ সাল থেকে ৩ হাজার টাকা করে ভাতা দেওয়া হতো। আমরা বাংলাদেশ জামায়াতে ইসলামীর আদলে সামরিক শাখা পরিচালনা করি। সামরিক শাখার সুইসাইড স্কোয়াডকে বিশেষ গুরুত্ব দেওয়া হয়। এই স্কোয়াডের সদস্যদের আলাদাভাবে প্রশিক্ষণ দেওয়া হয়।  ইসলামী বিপ্লবের নামে জঙ্গি তৎপরতায় নিহতদের বেহেশত পাওয়া প্রসঙ্গে তিনি বলেন, আমরা কোরআনের আইন প্রতিষ্ঠার সংগ্রাম করে যাচ্ছি। বাংলাদেশে ইংরেজদের তাগুতি আইন প্রচলিত রয়েছে। এই আইনের বিরুদ্ধে আবদুর রহমানের সামরিক ক্ষমতা প্রয়োগ করা ভুল ছিল। বাংলাদেশে জেএমবির  পর্যাপ্ত সমর্থক তৈরি হলে শক্তি প্রয়োগ করে ইসলামী বিপ্লবের নামে রাষ্ট্রীয় ক্ষমতা দখল করা সম্ভব। এই বিপ্লব করতে গিয়ে যারা শহীদ হবে তারা বেহেশতে যাবে।  পরবর্তী সময়ে সংগঠনের আমির কে হচ্ছেন এমন প্রশ্নের জবাবে তিনি বলেন, সাংগঠনিক নিয়ম অনুযায়ী আমার  পরে সোহেল, মাহফুজ অথবা শাহেদ  ওরফে ওসমান দলের আমির হবে। তা না হলে মাওলানা নোমানীকে আমির করা হবে।